امریکا کې د یادگیرنې ورځ ونمانځلی شوه 
خپل هفته وار تقریر کې صدر براک اوباما هم د هغه ښځو او سړو ته پیرزونې وړاندې کړې چې فوج کې يي قام دپاره خدمات ادا کړې او خپل ژوندونه يي قربان کړې دي. صدر اوباما وویل د سږ کال میمورئیل ډی ځکه هم د خصوصي اهمیت وړ ده چې دا افغانستان کې د جنگ د ختمیدو ورسته په وړمبي وار نمانځلی کیږي
د قام په جنگونو کې د ژوند قرباني ورکونکو عسکرو په یاد کې امریکا کې د گل یا دوشنبې په ورځ میمورئیل ډی یا د یادگیرنې ورځ ونمانځلی شوه. د میمورئیل ډی په مناسبت د هیواد په گوټ گوټ کې پریډونه او نورې دستورې وشوې چې پکې وطن سره د مینې څرگندونه وشوه او د عسکرو خدماتو ته پیرزونې وړاندې کړی شوې. د اتوار یا یکشنبې په ورځ سرښار واشنگټن کې په زرگونو موټرسائیکل سوارو د رولنگ تنډر په نوم پریډ ویستلو چې د جنگي قیدیانو او په جنگ کې د بې درکه شوو عسکرو مسلې ته پام وگرځولی شي. خپل هفته وار تقریر کې صدر براک اوباما هم د هغه ښځو او سړو ته پیرزونې وړاندې کړې چې فوج کې يي قام دپاره خدمات ادا کړې او خپل ژوندونه يي قربان کړې دي. صدر اوباما وویل د سږ کال میمورئیل ډی ځکه هم د خصوصي اهمیت وړ ده چې دا افغانستان کې د جنگ د ختمیدو ورسته په وړمبي وار نمانځلی کیږي. میمورئیل ډی په وړمبي ځل په کال ١٨٦٨ د هیواد د سول وار یا خانه جنگۍ ورسته ونمانځلی شوه. په هغه وخت دې ورځې ته د ډیکوریشن ډی یا د اعزاز ورکونې ورځ ویل کیدل او وړمبۍ دستوره واشنگټن سره نزدې د ارلنگټن په هادیره کې شوې وه. په دغه قامي هادیره کې په جنگونو کې وژل شوي عسکر ښخول کیږي. د امریکې په خانه جنگۍ کې تر ٦٠٠٠٠٠ پورې خلک وژل شوي وو. میمورئیل ډی د گل یا دوشنبې په ورځ نمانځلی کیږي. د میمورئیل ډی هفته پایه کې د جمعې او خالي یا د شنبې د ورځو سره د درې ورځې رخصتۍ وي، زیاتره دفترونه، کاروبارونه او سکولونه تړل شوي وې. زیاتره کورنۍ پارکونو او بهر سیل ته ځي.